Manises rebrà Ses Majestats els Reis d’Orient la vesprada del 5 de gener
02 de gener de 2025

· La cavalcada canvia el recorregut i tindrà un tram inclusiu que eliminarà els estímuls sonors

Manises, 2 de gener de 2024-. Els xiquets i xiquetes de Manises rebran Ses Majestats els Reis d’Orient, Melcior, Gaspar i Baltasar, la vesprada del 5 de gener.

Els Reis d’Orient arribaran a l’estació de metro Salt de l’Aigua, a les 16.45 hores, on seran rebuts per la música de la Societat Musical L’Artística Manisense, la corporació municipal i representants de col·lectius participants. Posteriorment, després del recorregut, tindran una recepció a la plaça Rafael Atard, on els xiquets i les xiquetes del municipi podran recollir el seu regal, a més de fer-se una foto amb Melcior, Gaspar i Baltasar.

La regidora de Festes, Clara Arnal, ha explicat que “aquesta edició serà la primera a tindre un tram inclusiu, pensant així en tots i totes les persones amb necessitats especials. A més, és un orgull que tants col·lectius de Manises participen desinteressadament en la cavalcada i ajuden així a fer-la cada any més multitudinària i participativa”.

La cavalcada eixirà a les 17.30 h des del col·legi Trilema-El Carmen i arribarà fins a la plaça Rafael Atard. Aquest any, un tram del trajecte serà inclusiu (des del pont del Carmen fins al carrer València), motiu pel qual s’ha eliminat la música i els participants passaran en silenci eliminant així els estímuls sonors. D’aquesta manera, es tindrà en compte les persones amb necessitats especials com ara la hipersensibilitat auditiva, trastorns de l'espectre autista o dificultats per a conviure en ambients sorollosos, entre d’altres.

Enguany, el trajecte canvia respecte a altres edicions, ja que eixirà del Carmen, passarà pel carrer València, continuarà per Mestre Guillem, carretera de Riba-roja, fins a arribar a l’encreuament amb Cova Santa i continuar fins a la plaça Rafael Atard.

La comitiva de Melcior, Gaspar i Baltasar estarà acompanyada per més de 300 persones procedents de grups i associacions de Manises, a les quals el consistori maniser vol fer un especial agraïment per participar desinteressadament any rere any en la cavalcada.

Col·laboren les comissions falleres El Carmen, Llum i Soroll, el grup de ball de Junta Local Fallera, falleres Majors de Manises, presidents i falleres Majors infantils, falleres Majors de totes les falles l'Associació M’Anime, el Club de Gimnàstica Rítmica Manises, el taller de teatre de la Casa de Cultura, l’associació de Festes “Las 4 esquinas”, el Club de Patinatge, l’associació "Compartimos sonrisas", el Club Be Sould, les comparses cristianes Castellans, Cruzados Templarios,Maseros, Bucaneros, la comparsa mora Almoravides, la cofraria Virgen de la Cabeza, l’associació de familiars de l’alumnat de Trilema-El Carmen i les Candelaries de 2025. També col·labora la Clavaria de les Santes Justa i Rufina repartint xocolata amb coca de llanda.

Ses Majestats d’Orient seran rebudes en una recepció reial a la plaça Rafael Atard, on l’alcalde de Manises, Javier Mansilla; la regidora de Festes, Clara Arnal, i dos xiquets i xiquetes del Consell d’Infància i Adolescència de Manises (CLIAM) els esperaran.

Les bústies reials ubicades en diferents punts de Manises han sigut els llocs en què els xiquets i les xiquetes de Manises han pogut dipositar les seues cartes amb tots els seus desitjos per a aquest any 2025.